સાંજના ભાગે બંને હોટલની લૉબીમાં બેઠાં હતાં ત્યાં અચાનક રમાબહેને કંઈક જોયું અને એકદમ વિચારમાં ગરકાવ થઈ ગયાં. તેમણે જોયું કે એક ચકલી વેન્ટીલેટરના માળામાં આવ-જા કરતી હતી અને માળામાંથી પણ ઝીણો અવાજ આવતો હતો. એકાએક રમાબહેનનું સમગ્ર અસ્તિત્વ નારણપુરાના પોતાના બંગલામાં પહોંચી ગયું. તેમના બંગલાના એક રૂમના વેન્ટીલેટરના અંદરના ભાગે માળો હતો. તેમાં ચકલીની બે બે પેઢીઓ પસાર થઈ ગયેલ. રમાબહેન સફાઈ દરમિયાન પણ આ માળો ન કાઢતાં. તે હંમેશા કહેતાં કે આપણા માળા માટે કોઈનો માળો થોડો પડાય ? ગમે તેમ તોયે તે જીવ છે. પરંતુ આજે તે ખૂબ ખિન્ન થઈ ગયાં, માળામાં બે નાનાં બચ્ચાં હતાં તે તેમને ખબર હતી અને ચકલી રૂમની બારી વાટે આવજા કરતી.